หุ้นโซลปิดบวก 0.20% รับแรงซื้อต่างชาติ-สถาบัน
หุ้นโซลปิดบวก 0.20% รับแรงซื้อต่างชาติ-สถาบัน
23 มี.ค. 2560

ดัชนีคอมโพสิตตลาดหุ้นเกาหลีใต้ปรับตัวเพิ่มขึ้นเล็กน้อยวันนี้ รับแรงซื้อจากนักลงทุนต่างชาติและสถาบัน ขณะที่นักลงทุนให้ความสำคัญกับการลงมติต่อร่างกฎหมายประกันสุขภาพของสภาคองเกรสในการประชุมวันนี้
ดัชนีคอมโพสิตตลาดหุ้นเกาหลีใต้ (KOSPI) ปิดบวก 4.42 จุด หรือ +0.20% ปิดที่ 2,172.72 จุด โดยมีปริมาณซื้อขายปานกลาง 352 ล้านหุ้น มูลค่า 5.02 ล้านล้านวอน (4.47 พันล้านดอลลาร์สหรัฐ) โดยมีหุ้นบวกมากกว่าหุ้นลบในสัดส่วน 407 ต่อ 382
นักลงทุนจับตาดูการประชุมของสภาผู้แทนราษฎรสหรัฐที่เตรียมลงมติต่อร่างกฎหมาย “อเมริกันเฮลธ์แคร์” แทนกฎหมายประกันสุขภาพ “Affordable Care Act (ACA)” หรือ “โอบามาแคร์” ในวันนี้ตามเวลาสหรัฐ โดยประธานาธิบดีโดนัลด์ ทรัมป์ เคยให้คำมั่นสัญญาในช่วงการหาเสียงเลือกตั้งว่า จะยกเลิกกฎหมายโอบามาแคร์ และแทนที่ด้วยกฎหมายฉบับใหม่ซึ่งจะช่วยผ่อนคลายระเบียบข้อบังคับจากกฎหมายโอบามาแคร์ พร้อมกรุยทางสู่ระบบบริการสุขภาพแห่งศตวรรษที่ 21
ด้านนักวิเคราะห์มองว่า หากเกิดความล่าช้าในการอนุมัติกฎหมายเฮลธ์แคร์ในที่ประชุมสภาคองเกรสก็อาจจะส่งผลให้นโยบายการปรับลดภาษีและการเพิ่มงบประมาณของรัฐบาลสหรัฐล่าช้าออกไปอีก